Regionsudvalgets udtalelse om »Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Et europæisk initiativ inden for elektronisk handel« (98/C 180/03)

REGIONSUDVALGET har -

under henvisning til »Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Et europæisk initiativ inden for elektronisk handel« (),

under henvisning til Kommissionens beslutning af 18. april 1997 om i henhold til artikel 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til Regionsudvalgets præsidiums beslutning af 11. juni 1997 om at henvise det forberedende arbejde til Arbejdsgruppe 3 »Telekommunikation«,

under henvisning til Arbejdsgruppe 3's forslag til Regionsudvalgets udtalelse (CdR 350/97 rev.), som blev vedtaget den 13. november 1997 med Esa Latva-Rasku () som ordfører -

på den 22. plenarforsamling den 12.-13. marts 1998 (mødet den 12. marts) vedtaget følgende udtalelse.

1. Baggrund

1.1. Formålet med meddelelsen »Et europæisk initiativ inden for elektronisk handel« er at skabe kraftig vækst i den elektroniske handel i Europa. Initiativet skal skabe en sammenhængende politisk ramme for fremtidige fællesskabsforanstaltninger og grundlægge en fælles europæisk holdning med henblik på at opnå global enighed via internationale forhandlinger.

1.2. Initiativet tager udgangspunkt i det europæiske erhvervslivs særlige kendetegn og den sociale og kulturelle mangfoldighed i Europa. Der anlægges en europæisk indfaldsvinkel til udviklingen af elektronisk handel på de globale markeder.

1.3. For at fremme den elektroniske handel bør man ifølge initiativet igangsætte politiske diskussioner og foranstaltninger, man bør arbejde aktivt for global interoperabilitet, man bør etablere et retligt og forskriftsmæssigt grundlag i overensstemmelse med principperne for det indre marked, og man bør fremme et gunstigt erhvervsklima og skabe en synergieffekt mellem elektronisk handel og elektronisk administration.

1.4. Det er Regionsudvalgets opfattelse, at den forventede hurtige vækst inden for elektronisk handel vil få vidtrækkende regionale konsekvenser, og at den elektroniske handel vil give de europæiske forbrugere og virksomheder en lang række muligheder. Det er vigtigt, at både regionerne, de nationale regeringer og europæiske institutioner tager del i den politiske proces.

2. Meddelelsens centrale indhold

2.1. Elektronisk handel er et område med udfordringer og muligheder. Det dækker aktiviteter, som kun for en mindre dels vedkommende er indarbejdede og ellers er helt nye. Internettets stadig større udbredelse er af afgørende betydning for denne handels karakter og muligheder.

2.2. Hurtig indførelse af direkte og indirekte elektronisk handel er en vigtig opgave for erhvervslivet, industrien og regeringerne. Den elektroniske handel kræver, at der hurtigt udvikles effektive distributionskanaler.

2.3. Det indre marked og den fælles valuta styrker Europas stilling i forhold til de vigtigste konkurrenter og er samtidig et incitament til udbredelse af elektronisk handel.

2.4. Liberalisering og konkurrence på telemarkedet fremmer udviklingen af den infrastruktur til dataoverførsel, der er nødvendig for elektronisk handel.

2.5. Der skal skabes global interoperationalitet for systemer til elektronisk handel, og betalingssystemerne skal forbedres.

2.6. Der skal skabes et sammenhængende retligt og forskriftsmæssigt grundlag i hele Fællesskabet. Man skal opbygge virksomhedernes og forbrugeres tillid til systemerne ved at fokusere på globale aftaler og sikkerhedsteknologi i tilknytning til den elektroniske handel.

2.7. Et gunstigt erhvervsmiljø for elektronisk handel skal bl.a. fremmes ved at styrke bevidstheden om dens muligheder og gennem uddannelse og pilotprojekter. Den offentlige forvaltning befinder sig i en nøgleposition for så vidt angår hurtig udbredelse af elektronisk handel.

2.8. Særforanstaltningerne under »Et europæisk initiativ inden for elektronisk handel« skal ses i sammenhæng med initiativerne og den rullende handlingsplan for informationssamfundet. Det er Kommissionens politiske mål at gennemføre denne sammenhængende ramme af teknologiske og forskriftsmæssige foranstaltninger og støtteforanstaltninger senest i år 2000.

3. Bemærkninger til meddelelsen

3.1. Den elektroniske handels generelle betydning

3.1.1. Regionsudvalget konstaterer, at elektronisk handel spiller en meget vigtig rolle for informationssamfundet, og at den giver Europa enorme muligheder.

3.1.2. Regionsudvalget understreger, at det i den globale konkurrence på det elektroniske område er vigtigt at udnytte Europas stærke sider (kulturel mangfoldighed, enhedsmarked og fælles valuta, god infrastruktur inden for teknologi og datakommunikation m.m.).

3.1.3. Regionsudvalget henleder Kommissionens opmærksomhed på betydningen af den europæiske samhørighed i forbindelse med udnyttelsen af de muligheder, der ligger i den elektroniske handel.

3.1.4. Regionsudvalget konstaterer dog, at en kraftig vækst inden for elektronisk handel regionalt set indebærer såvel muligheder (et større marked, forbedring af servicen i fjerntliggende egne m.v.) som farer (centralisering af handelen, større skel mellem regionerne i Europa). Kontrol med varers og tjenesters lovlighed udgør også et problem, eftersom handel via internettet kan undergrave regionernes muligheder for at håndhæve deres egen lovgivning.

3.2. Infrastruktur, teknologi, og tjenester

3.2.1. Efter Regionsudvalgets opfattelse er det meget vigtigt, at de regionale forskelle hvad angår pris, kvalitet og tilgængelighed i relation til elektronisk handel udlignes, således at også fjerntliggende regioner får fuld adgang til det globale marked, og så man undgår, at nogle regioner isoleres.

3.2.2. Regionsudvalget understreger strukturfondenes betydning i forbindelse med udligning af de regionale forskelle, ligesom det er vigtigt, at der skabes større jævnbyrdighed for så vidt angår adgang til de globale markeder.

3.2.3. Efter Regionsudvalgets opfattelse er det vigtigt, at erhvervslivets og den offentlige forvaltnings anvendelse af elektronisk handel i regionerne vinder horisontal udbredelse i så mange brancher som muligt. Fra et regionalt synspunkt er det også vigtigt, at forudsætningerne for elektronisk handel i tilknytning til erhvervene i landdistrikterne, herunder landbruget, udvikles.

3.2.4. Regionsudvalget mener, at standardiseringen af den elektroniske handel i Europa skal fremskyndes for at sikre global interoperabilitet.

3.2.5. Udvikling af brugervenlige systemer bør ske gennem samarbejde mellem virksomheder, forbrugere og den offentlige sektor under hensyntagen til den kulturelle og sproglige variation.

3.3. Udvikling af gunstige retlige rammer

3.3.1. Regionsudvalget er enig med Kommissionen i, at der skal skabes en fleksibilitet og en lovgivning, som imødekommer erhvervslivets og forbrugernes behov, til fremme af den hurtige udvikling, opbygning af tillid og sikring af fri adgang til det indre marked.

3.3.2. Regionsudvalget finder det vigtigt, at den fælles lovgivning udvikles, så der tages hensyn til regionernes forskellige kulturelle og sociale behov.

3.3.3. Efter Regionsudvalgets opfattelse er de vigtigste lovgivningsmæssige områder med henblik på at opbygge tillid og sikre adgang til det indre marked følgende: ensartede regler for bankvirksomhed, sikkerhed for både kunde, udbyder og bank, ophavsret samt virksomhedsetablering.

3.3.4. Regionsudvalget mener, at den elektroniske handel kan udgøre en trussel mod effektiviteten i de regionale forvaltningers skattesystemer og mod kontrollen med ulovlig handel. Dette behandles ikke tilstrækkeligt indgående i meddelelsen.

3.3.5. Regionsudvalget mener, at en fælles europæisk valuta og et effektivt og sikkert elektronisk betalingssystem vil have en særdeles gunstig indvirkning på udviklingen af forudsætningerne for den elektroniske handel.

3.3.6. Regionsudvalget betoner skabelsen af en ensartet global lovgivning for elektronisk handel og vigtigheden af Kommissionens arbejde til sikring heraf.

3.4. Udvikling af et gunstigt erhvervsklima

3.4.1. Regionsudvalget er enig med Kommissionen i, at kommuner og regioner befinder sig i en central position for så vidt angår fremme af den elektroniske handel og skabelse af forudsætningerne for den.

3.4.2. Kommunerne og regionerne, som kender de lokale virksomheder og forbrugere, bør bidrage til at udbrede kendskabet til elektronisk handel samt yde støtte til indlæring af centrale færdigheder (i forbindelse med anvendelse af datanet m.m.), ligesom de bør opmuntre navnlig små og mellemstore virksomheder til at tage nye former for salg i anvendelse og benytte sig af ny teknologi og innovation.

3.4.3. Endvidere bør den informationsvirksomhed, erhvervsorganisationerne driver om potentialet i den elektroniske handel for små og mellemstore virksomheder i regionerne, fremmes gennem udvikling og præsentation af pilotprojekter.

3.4.4. Regionernes og erhvervslivets udviklingsstrategier skal tage hensyn til forudsætningerne for og potentialet i den elektroniske handel.

3.4.5. Den offentlige forvaltning bør fremme regionernes udvikling ved at gå positivt og aktivt ind i fremme af elektronisk handel; her kan man f.eks. drage nytte af de erfaringer, den regionale og lokale forvaltning i Sverige har indhøstet. Regionsudvalget gør opmærksom på, at forvaltningen på såvel fællesskabsniveau som på regionalt og lokalt niveau kan opnå besparelser og øge konkurrencen gennem udnyttelse af elektronisk handel.

3.4.6. Efter Regionsudvalgets opfattelse spiller den offentlige forvaltning en vigtig rolle i udviklingen af regionernes infrastruktur for så vidt angår datanet, ikke mindst i fjerntliggende regioner.

3.4.7. Regionsudvalget lægger vægt på, at også forbrugerne i fjerntliggende regioner får flere valgmuligheder, men peger samtidig på vigtigheden af, at de forsynings- og transportmæssige funktioner opretholdes, og på den trussel, elektronisk handel kan udgøre for den regionale erhvervsaktivitet.

3.4.8. Regionsudvalget mener, at det bør tildeles en aktiv rolle i såvel det igangværende IDA-program (anvisninger og foranstaltninger vedrørende kompatibilitet mellem administrationerne i forbindelse med telematisk udveksling af data) som andre projekter, der tager sigte på udvikling af den elektroniske handel i Europa.

4. Konklusioner

Regionsudvalget

4.1. mener, at de muligheder, der ligger i den elektroniske handel, er af stor betydning for udvikling af regionerne og styrkelse af samhørigheden,

4.2. finder fælles europæisk fodslag og det globale aspekt vigtigt i forbindelse med fremme af grænseoverskridende elektronisk handel,

4.3. peger på såvel de risici som det potentiale for den regionale udvikling, der ligger i elektronisk handel,

4.4. mener, at den offentlige forvaltning ud fra et regionalt synspunkt spiller en vigtig rolle for så vidt angår fremme af den elektroniske handel og skabelse af forudsætningerne for den,

4.5. understreger, at hvis man vil vinde erhvervslivets og forbrugernes tillid, så er det vigtigt, at man har en ensartet lovgivning for denne teknologi, der er i rivende udvikling,

4.6. mener, at det indre marked og den fælles valuta væsentligt vil forbedre såvel forudsætningerne for den elektroniske handel i Europa som Europas konkurrenceevne.

Bruxelles, den 12. marts 1998.

Manfred DAMMEYER

Formand for Regionsudvalget

() KOM(97) 157 endelig udg.

() Da Esa Latva-Rasku ikke længere er medlem af Regionsudvalget, fremlagde Risto Koivisto udtalelsen på plenarforsamlingen den 12. marts 1998.